《先开移丹桂一株于窗下作供为赋十六韵》
明代·王夫之

静馆香成界，空林影结邻。道心难举似，清供不馀尘。

仙种遥移月，浓芳偶借春。雨轻虹一色，霞近日重轮。

偷药朱颜驻，凌云紫气臻。灵砂初破体，金粟化生身。

南国霜殷橘，江皋日射蘋。忘忧添妙蔼，晚醉厌工颦。

落照疏林映，彤云细缬匀。深沾湘瑟甲，乍启散花唇。

宿火沈膏灺，兰镫锦罩新。珊枝撑玉魄，丹蕊炼金神。

莲坠留房露，榴函尽妒津。商芝分煜煜，琴鲤想鳞鳞。

彩雾通炉篆，幽芬上氎巾。赤旃檀荫合，谁道苾刍贫。

作者简介：王夫之（1619年10月7日－1692年2月18日），字而农，号姜斋、又号夕堂，湖广衡州府衡阳县（今湖南衡阳）人。他与顾炎武、黄宗羲并称明清之际三大思想家。其著有《周易外传》、《黄书》、《尚书引义》、《永历实录》、《春秋世论》、《噩梦》、《读通鉴论》、《宋论》等书。王夫之自幼跟随自己的父兄读书，青年时期王夫之积极参加反清起义，晚年王夫之隐居于石船山，著书立传，自署船山病叟、南岳遗民，学者遂称之为船山先生。